**B. Osobitná časť**

**K bodu 1**

V § 2 odsek 1 návrhu novely zákona sa vypúšťajú pojmy „uvoľňovanie znečisťujúcej látky“ a „prevádzkovateľ“ z dôvodu definovania týchto pojmov v čl. 2 bod 6 a 10 nariadenia Európskeho parlamentu a Rady (ES) č. 166/2006 z 18. januára 2006 o zriadení Európskeho registra uvoľňovania a prenosov znečisťujúcich látok, ktorým sa menia a dopĺňajú smernice Rady 91/689/EHS a 96/61/ES (ďalej len „nariadenie Európskeho parlamentu a Rady (ES) č. 166/2006“), ktoré má priamu účinnosť, takže prebratie týchto pojmov do vnútroštátneho právneho predpisu nie je potrebné z dôvodu vzniku nežiaducej duplicity .

§ 2 odsek 1 návrhu novely zákona sa dopĺňa o definície pojmov „uchovávanie informácii o životnom prostredí“ a „zhromažďovanie informácií o životnom prostredí“, ktoré boli uvedené v § 6.

**K bodu 2**

Nad slovo „prevádzkarne“ sa umiestňuje odkaz na definíciu pojmu „prevádzkareň“ uvedeného v čl. 2 bod 4 nariadenia Európskeho parlamentu a Rady (ES) č. 166/2006.

**K bodu 3**

Novelizačným bodom 5 sa z dôvodu zrozumiteľnosti uvádza, oproti zneniu návrhu novely zákona predloženého do medzirezortného pripomienkového konania, celý nový § 6. Ustanovuje sa nový nadpis nad § 6, nakoľko pôvodný nadpis nevystihuje obsah paragrafu, pretože znenie § 6 upravuje nielen vedenie národného registra uvoľňovania znečisťujúcich látok a prenosov mimo lokality prevádzkarne (ďalej len „národný register znečisťovania“), ale aj oznamovanie údajov.

Znenie § 6 návrhu novely zákona bolo upravené tak, aby bolo systematickejšie prepojené s priamo aplikovateľným nariadením Európskeho parlamentu a Rady (ES) č. 166/2006 (doplnenie nových odkazov a vypustenie duplicitných ustanovení) ako aj so zákonom č. 39/2013 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších prepisov (ďalej len „zákon o IPKZ“).

Z pôvodného § 6 odseku 5 bola vypustená prvá veta, ktorá hovorila o prevádzkovateľoch podľa zákona o IPKZ. Zlúčením pôvodného odseku 5 a 7 do jedného odseku sa povinnosť oznamovať údaje, viesť evidenciu a uchovávať údaje vzťahuje na prevádzkovateľa podľa zákona o IPKZ, ako aj na prevádzkovateľa podľa nariadenia Európskeho parlamentu a Rady (ES) č. 166/2006. Činnosti podľa nariadenia Európskeho parlamentu a Rady (ES) č. 166/2006 majú väčší rozsah ako činnosti podľa zákona o IPKZ. Preto prevádzkovatelia spadajúci pod zákon o IPKZ automaticky spadajú aj pod nariadenie Európskeho parlamentu a Rady (ES) č. 166/2006.

Pôvodný odsek 8 v § 6 sa ruší z dôvodu, že právnická osoba, ktorá je Ministerstvom životného prostredia Slovenskej republiky (ďalej len „ministerstvo“) poverená na plnenie úloh zberu, výpočtu alebo odborného odhadu údajov o plošných zdrojoch znečisťovania ovzdušia, vody alebo pôdy alebo je ministerstvom poverená oznamovať do národného registra znečisťovania údaje ňou získané pri výkone štátnej správy je totožná s právnickou osobou, ktorá je ministerstvom poverená zapracúvaním oznámení prevádzkovateľov do národného registra znečisťovania.

Vzhľadom na úpravu predchádzajúcich ustanovení bol upravený aj rozsah splnomocňujúceho ustanovenia.

**K bodu 4 a 5**

Legislatívno – technická úprava číslovania odsekov z dôvodu úpravy znenia  § 6.

**K bodu 6, 7 a 8**

Legislatívno – technická úprava z dôvodu zmeny textu v doterajších odsekoch § 6.

**K článku II**

Ustanovuje sa účinnosť tohto zákona.